Official Journal L 026 , 31/01/1977 P. 0059 - 0066

Finnish special edition: Chapter 13 Volume 7 P. 0003

Greek special edition: Chapter 13 Volume 6 P. 0003

Swedish special edition: Chapter 13 Volume 7 P. 0003

Spanish special edition: Chapter 13 Volume 7 P. 0007

Portuguese special edition Chapter 13 Volume 7 P. 0007



Id-Direttiva tal-Kunsill tal-21 ta’ Diċembru 1976 dwar l-approssimazzjoni tal-liġijiet ta’ l-Istati Membri dwar meters tat-taxis (77/95/KEE) IL-KUNSILL TAL-KOMUNITAJIET EWROPEJ, Wara li kkunsidra t-Trattat li jwaqqaf il-Komunità Ekonomika Ewropea, u b’mod partikolari l-Artikolu 100 tiegħu, Wara li kkunsidra l-proposta tal-Kummissjoni, Wara li kkunsidra l-opinjoni tal-Parlament Ewropew [1], Wara li kkunsidra l-opinjoni tal-Kunsill Ekonomiku u Soċjali [2], Billi fl-Istati Membri kemm il-kostruzzjoni kif ukoll il-metodi ta’ kontroll ta’ meters tat-taxis huma soġġetti għal disposizzjonijiet obbligatorji li huma differenti minn Stat Membru għall-ieħor u li konsegwentement ixekklu l-kummerċ f’dawn l-istrumenti; billi għalhekk huwa meħtieġ li dawn id-disposizzjonijiet jiġu approssimati; Billi d-Direttiva tal-Kunsill 71/316/KEE tas-26 ta' Lulju 1971 dwar l-approssimazzjoni tal-liġijiet ta’ l-Istati Membri relatati ma’ disposizzjonijiet komuni kemm għal strumenti li jkejlu kif ukoll għal metodi ta’ kontroll metroloġiku [3], kif emendata bl-Att ta’ Sħubija [4], stipulat l-approvazzjoni tad-disinn tal-KEE u l-proċeduri ta’ verifikazzjoni inizjali tal-KEE; billi, b’mod konformi ma’ dik id-Direttiva, huwa meħtieġ li jiġu stipulati r-rekwiżiti tekniċi li l-fabbrikazzjoni kif ukoll l-operazzjoni ta’ meters tat-taxis iridu jissodisfaw sabiex ikunu jistgħu jiġu importati, impoġġija fuq is-suq u użati b’mod ħieles wara li jkunu għaddew mill-ispezzjonijiet rekwiżiti u wara li jingħataw il-marki u s-sinjali meħtieġa, ADOTTA DAN IR-REGOLAMENT: Artikolu 1 Din id-Direttiva tapplika għal meter ta’ ħin-distanza msejħa "meters tat-taxis". Dawn il-meters huma definiti f’1.1 ta’ l-Anness. Artikolu 2 Dawk il-meters tat-taxis li jista’ jkollhom marki tal-KEE fuqhom huma deskritti fl-Anness. Dawn għandhom ikunu soġġetti għal approvazzjoni tad-disinn tal-KEE u għal verifikazzjoni inizjali tal-KEE taħt il-kondizzjonijiet stipulati f’1.2.2 ta’ l-Anness II tad-Direttiva 71/316/KEE u taħt il-Kondizzjonijiet stipulati fl-Anness ta’ dan. Artikolu 3 Ebda Stat Membru ma jista’ jirrifjuta, jipprojbixxi jew jirrestrinġi t-tpoġġija fuq is-suq ta’ meters tat-taxis li jkollhom is-sinjal tal-KEE ta’ approvazzjoni tad-disinn u l-marka ta’ verifikazzjoni inizjali u parzjali tal-KEE li tinsab fl-Anness 3.1.1.2 ta’ l-Anness II tad-Direttiva 71/316/KEE. Għandha tkun ir-responsabbiltà ta’ l-awtoritajiet kompetenti li jassiguraw li l-operazzjonijiet supplimentari għal verifikazzjoni inizjali tal-KEE jitwettqu kif provdut f’7.3 ta’ l-Anness ta’ dan, qabel ma jibdew jintużaw dawn l-istrumenti, jekk dawn l-operazzjonijiet ikunu preskritti taħt regolamenti nazzjonali u ma jkunux ġew imwettqa qabel. Artikolu 4 1. L-Istati Membri għandhom idaħħlu fis-seħħ il-liġijiet, regolamenti u disposizzjonijiet amministrattivi neċessarji biex jikkonformaw ma’ din id-Direttiva fi żmien 18-il xahar min-notifikazzjoni tagħha, u għandhom jinfurmaw lill-Kummissjoni dwar dan minnufih. 2. L-Istati Membri għandhom jikkomunikaw lill-Kummissjoni t-testijiet tad-disposizzjonijiet tal-liġi nazzjonali li huma jadottaw jew li huma beħsiebhom jadottaw fil-qasam kopert minn din id-Direttiva. Artikolu 5 Din id-Direttiva hija indirizzata lill-Istati Membri. Magħmula fi Brussell, il-21 ta’ Diċembru 1976. Għall-Kunsill Il-President A.P.L.M.M. van der Stee [1] ĠU Nru C 7, 12.1.1976, p. 38. [2] ĠU Nru C 35, 16.2.1976, p. 12. [3] ĠU Nru L 202, 6.9.1971, p. 1. [4] ĠU Nru L 73, 27.3.1972, p. 14. -------------------------------------------------- ANNESS 1. TERMINOLOĠIJA 1.1. Meters ta’ ħin-distanza, msejħa "meters tat-taxis" Meters ta’ ħin-distanza, minn hawn ‘il quddiem msejħa "meters tat-taxis", huma strumenti li, skond il-karatteristiċi tal-vettura li fiha huma installati u t-tariffi li fuqhom ikunu ġew issettjati, jikkalkolaw awtomatikament u jindikaw kostantament meta jkunu qegħdin jintużaw l-ammonti li jridu jiġu mħallsa mill-utenti ta’ vetturi pubbliċi, imsejjħa taxis, fuq il-bażi tad-distanza koperta u, taħt ċerta’ veloċità, il-ħin għal kemm hi okkupata l-vettura, mhux inklużi diversi sovrataxxi jista’ jkunu awtorizzati minn regolamenti lokali fis-seħħ fl-Istati Membri. Dan l-Anness għandu jiġi aġġustat b’mod konformi mad-disposizzjonijiet ta’ l-Artikolu 17 tad-Direttiva 71/316/KEE sabiex ikopri meters tat-taxis li jkollhom strument elettroniku fis-sekwenza tal-kejl. Sakemm ma jsirx dan, meters tat-taxis elettroniċi ma jistgħux jiksbu approvazzjoni ta’ disinn tal-KEE. 1.2. Termini speċjali L-indikazzjoni fuq meter ta’ taxi tiddependi - mingħajr ma wieħed jagħti każ tal-posizzjoni tat-tariffa - fuq kostant "k" ta’ l-istrument u fuq koeffiċjent karatteristiku "w" tal-vettura fejn huwa installat l-istrument. Dan il-koeffiċjent "w" huwa funzjoni taċ-ċirkomferenza effettiva "u" tar-roti tal-vettura u tal-proporzjon ta’ trasmissjoni tan-numru ta’ revoluzzjonijiet tar-roti għan-numru ta’ revoluzzjonijiet tal-parti li tinsab fuq il-vettura biex tqabbadha mal-meter tat-taxi. 1.2.1. Il-kostant "k" tal-meter tat-taxi Il-kostant "k" ta’ meter tat-taxi huwa kwantità karattersitika li tindika t-tip u n-numru ta’ sinjali li l-istrument irid jirċievi sabiex jagħti b’mod korrett indikazzjoni relatata ma' distanza partikolari vjaġġata. Il-kostant "k" huwa espress bħala: (a) revoluzzjonijiet għal kull kilometru indikat (rev/km), jew (b) bħala pulses għal kull kilomteru indikat (pulse/km), skond jekk l-informazzjoni relatata mad-distanza vjaġġata mill-vettura tidħolx fil-meter tat-taxi fil-forma ta’ numru ta’ revoluzzjonijiet tax-xaft prinċipali tagħha (id-"drive shaft" fil-punt ta ‘dħul ta’ l-istrument) jew fil-forma ta’ sinjali elettriċi. 1.2.2. Koeffiċjent karatteristiku "w" tal-vettura Il-koeffiċjent karatteristiku "w" ta’ vettura huwa kwantità li tindika t-tip u n-numru ta’ sinjali intenzjonati għas-sewqan tal-meter tat-taxi, u muri fuq il-parti xierqa provduta għal dan l-għan fuq il-vettura, relatat ma distanza partikolari vjaġġata. Il-koeffiċjent "w" huwa espress: (a) bħala revoluzzjonijiet għal kull kilometru vjaġġat (rev/km), jew (b) bħala pulses għal kull kilomteru vjaġġat (vibrazzjoni/km), skond jekk l-informazzjoni relatata mad-distanza vjaġġata mill-vettura tkunx fil-forma tan-numru ta’ revoluzzjonijiet tal-parti li tmexxi l-meter tat-taxi jew fil-forma ta’ sinjali elettriċi. Dan il-koeffiċjent ivarja skond bosta fatturi, b’mod partikolari kemm ikunu qodma t-tajers u l-pressjoni fit-tajers, it-tagħbija tal-karrozza u l-kondizzjonijiet li fihom isir il-vjaġġ. Irid jiġi determinat taħt il-kondizzjonijiet ta’ test standard għall-vettura (1.2.7). 1.2.3. Ċirkomferenza effettiva "u" tar- roti Iċ-ċirkomferenza effettiva 'u' tar- rota tal-vettura li tmexxi l-meter tat-taxi direttament jew indirettament hija d-distanza vjaġġata mill-vettura waqt revoluzzjoni kompleta waħda ta’ din ir- rota. Meta żewġ roti jmexxu l-meter tat-taxi f’daqqa, iċ-ċirkomferenza effettiva hija l-medja taċ-ċirkomferenzi effettivi ta’ kull waħda miż-żewġ roti, espress bħala millimetri. Iċ-ċirkomferenza effettiva 'u' hija korrelatata mal-koeffiċjent karatteristiku "w" tal-vettura (1.2.2), u konsegwentement din iċ-ċirkomferenza, jekk huwa meħtieġ li tiġi identifikata, trid tiġi determinata wkoll taħt il-kondizzjonijiet deskritti f’1.2.7. 1.2.4. Strument ta’ adattament L-iskop ta’ l-istrument ta’ adattament hu li jiġi aġġustat il-koeffiċjent karatteristiku "w" tal-vettura għall-kostant 'k' tal-meter tat-taxi. 1.2.5. Marġni ta’ żbalji permissibbli Il-marġni ta’ żbalji permissibbli msemmija fis-Sezzjoni 5 tiddependi biss fuq l-istrument innifsu (żbalji strumentali). Il-valuri reali (Sezzjoni 5) użati għad-determinazzjoni ta’ żbalji huma kalkolati mill-kostant 'k' tal-meter tat-taxi u t-tariffi li għalihom huwa ssettjat il-meter. Il-marġni ta’ żbalji permissibbli tiddetermina d-devjazzjoni massima bejn l-għola u l-iktar baxxa ta’ l-indikazzjonijiet. 1.2.6. Ħeffa ta’ bidla Il-ħeffa tal-bidla hija l-ħeffa li biha l-istrument indikatur tal-meter tat-taxi jaqleb minn ħin għal distanza vjaġġata jew viċi versa. Hija miksuba billi tiġi diviża t-tariffa ta’ 'ħin' bit-tariffa ta’ 'distanza'. 1.2.7. Kondizzjonijiet ta’ test standard għall-vettura (għad-determinazzjoni tal-koeffiċjent karatteristiku tiegħu) Il-'kondizzjonijiet ta’ test standard għall-vettura' huma miksuba meta: (a) it-tajers iffittjati mar-rota jew mar-roti li jmexxu l-meter tat-taxi huma ta’ tip li jkollhom l-istess ċirkomferenza effettiva "u" bħal dik tar-rota li ntużaw sabiex jiġi determinat il-koeffiċjent karatteristiku 'w'. Iridu jkunu f’kondizzjoni tajba u minfuħin sal-pressjoni t-tajba; (b) it-tagħbija tal-vettura hija approssimament 150 kg. (Skond il-konvenzjoni din hija daqs il-piż ta’ żewġ persuni adulti, inkluż ix-xufier.); (ċ) il-vettura tkun qiegħda timxi bil-qawwa tagħha stess, fuq art ċatta u wita, f’linja dritta, b’veloċità ta’ ± 5 km/h. Jekk it-testijiet isiru taħt kondizzjonijiet differenti, eż. b’toqol differenti, b’veloċitajiet differenti, jew b’veloċità tal-mixi, b’testijiet f’garaxx, eċċ, ir-riżultati għandhom jiġu korreġuti permezz tal-koeffiċjent ta’ konversjoni meħtieġa sabiex jiġi konvertit il-valur tagħhom għal dak li kien jinkiseb taħt il-'kondizzjonijiet ta’ test standard' speċifikati hawn fuq. 2. UNITAJIET TA’ KEJL L-untajiet ta’ kejl li ġejjin biss huma awtorizzati għall-indikazzjonijet provduti jew murija minn meters tat-taxis: - il-metru jew kilometru, għal distanza. Madanakollu, sakemm jiskadi l-perjodu transitorju huwa awtorizzat l-użu ta’ l-unitajiet imperjali ta’ kejl murija fil-Kapitoli C u D ta’ l-Anness tad-Direttiva tal-Kunsill 71/354/KEE tat-18 ta’ Ottubru 1971 dwar unitajiet ta’ kejl [1], kif emendat l-aħħar mid-Direttiva 76/770/KEE [2], huma awtorizzati fil-Komunità, id-distanzi jistgħu jiġu espressi f’jardi jew mili fir-Renju Unit jew fl-Irlanda jekk dawk il-pajjiżi jixtiequ li jsir dan. - is-sekonda, minuta. Jew siegħa, għall-ħin. In-nol irid jiġi espress fl-unitajiet monetarji legali tal-pajjiż fejn hi reġistrata l-vettura. 3. KARATTERISTIĊI TEKNIĊI 3.1. Strument ta’ kejl u strument ta’ kalkolazzjoni 3.1.1. Il-meter tat-taxi jrid ikun mibni b’tali mod li jikkalkula u jindika n-nol biss fuq il-bażi ta’: (a) id-distanza vjaġġata (vjaġġ ibbażat fuq id-distanza) meta l-vettura tkun miexja b’veloċità ikbar mill-ħeffa tal-bdil. (b) il-ħin (vjaġġ ibbażat fuq il-ħin) meta l-vettura tkun miexja b’veloċità inqas mill-ħeffa tal-bdil jew tkun waqfet. 3.1.2. Il-vjaġġ kalkolat fuq bażi tad-distanza jrid jiġi effetwat mir-roti, imma jekk il-vettura tinstaq b’lura dan ma jridx jirrisulta fi tnaqqis fin-nol jew distanza indikata. Il-vjaġġ kalkolat fuq bażi ta’ ħin irid ikun effettwat b’moviment ta’ żamma ta’ ħin li jista’ jiġi attivat biss billi jiġi operat l-istrument ta’ kontroll tal-meter tat-taxi. Jekk il-moviment mekkaniku taż-żamma tal-ħin jingħata l-ħabel bl-idejn, irid jiffunzjona għal mill-inqas tmien siegħat mingħajr ma jkollu bżonn jerġa' jingħata l-ħabel, jew għal sagħtejn jekk ikun hemm sistema ta’ ħabel konnessa ma' kull azjoni manwali li tiġi qabel ma jinxtegħel il-meter tat-taxi. Jekk il-moviment mekkaniku taż-żamma tal-ħin jingħata l-ħabel b’mod elettriku, il-proċess irid ikun awtomatiku. Il-moviment elettriku għaż-żamma tal-ħin irid ikun lest li jiffunzjona l-ħin kollu. 3.1.3. F’każ ta’ vjaġġ kalkolat fuq bażi tad-distanza għal kull waħda min-nollijiet, l-ewwel bidla ta’ indikazzjoni trid isseħħ wara distanza inizjali, determinata skond ir-regolament ta’ tariffi f’kull Stat Membru, tkun ġiet koperta. It-tibdiliet sussegwenti fuq l-indikatur iridu jikkorrispondu għal intervalli ugwali ta’ distanza. F’każ ta’ vjaġġ kalkolat fuq bażi ta’ ħin għal kull waħda min-nollijiet, l-ewwel bidla ta’ indikazzjoni trid isseħħ wara skadenza ta’ ħin inizjali, determinata skond ir-regolamenti ta’ tariffi f’kull Stat Membru. It-tibdiliet sussegwenti fuq l-indikatur iridu jikkorrispondu għal intervalli ugwali ta’ ħin. Mingħajr ebda tibdiliet fil-bażi tal-vjaġġ, il-proporzjon bejn l-intervalli tad-distanza inizjali u tad-distanza sussegwenti jrid ikun l-istess bħal dak bejn l-intervalli tal-ħin inizjali u tal-ħin sussegwenti, irrispettivament mit-tariffa li tintuża. 3.1.4. L-istrument ta’ adattament irid ikun mibni b’tali mod li ma jistax ikun hemm aċċess għal partijiet oħrajn tal-meter tat-taxi jekk tinfetaħ il-kaxxa. 3.1.5. Il-meter tat-taxi jrid ikun disinjat b’mod li kull modifikazzjonijiet għall-istrument ta’ kalkolazzjoni li hija meħtieġa sabiex ikun hemm konformità ma’ tibdiliet fit-tariffi imposti mir-regolamenti tat-tariffi f’kull Stat Membru jkunu jistgħu jiġu effettwati faċilment. Meta l-istrument ikun armat sabiex ikun jista’ jaħdem b’marġni ta’ tariffi iktar wiesgħa milli huma presentament fis-seħħ, il-meters tat-taxis iridu, fil-posizzjonijiet supernumerarji kollha, jikkalkolaw u jindikaw nol ibbażat fuq waħda mit-tariffi awtorizzata mir-regolamenti dwar tariffi f’kull Stat Membru. 3.2. Strument ta’ kontroll 3.2.1. Irid ikun possibbli li l-mekkaniżmu tal-meter tat-taxi jibda jaħdem sakemm jiġi attivat mill-istrument ta’ kontroll li jkun issettjat f’waħda mill-pożizzjonijiet awtorizzati li ġejjin: 3.2.2. Pożizzjoni 'GĦALL-KIRI' Fil-pożizzjoni 'GĦALL-KIRI': (a) M’għandu jkun hemm ebda indikazzjoni ta’ nol li jrid jitħallas, jew din l-indikazzjoni trid turi żero. Din l-indikazzjoni tista’ madanakollu tkun daqs il-ħlas inizjali f’dawk l-Istati Membri fejn din l-indikazzjoni tkun tintuża fil-ħin ta’ meta tiġi adottata din id-Direttiva; (b) la l-vjaġġ ibbażat fuq distanza u lanqas il-vjaġġ ibbażat fuq ħin ma jista’ jħaddem l-istrument li jindika n-nol li jrid jitħallas; (ċ) l-istrument li jindika supplimenti possibbli (3.3.7) irid ikun ċass jew irid juri l-indikazzjoni 'żero'. 3.2.3. Pożizzjonijiet oħrajn L-istrument ta’ kontroll irid ikun disinjat b’tali mod li, b’bidu mill-posizzjoni 'GĦALL-KIRI', il-meter tat-taxi jista’ ikun issettjat suċċessivament fil-pożizzjonijiet ta’ operazzjoni li ġejjin: (a) fil-pożizzjonijiet ta’ operazzjoni varji b’xi waħda mit-tariffi eżistenti f’ordni axxendenti ta’ manjitudni jew f’xi ordni oħra awtorizzata mir-regolamenti tat-tariffi f’kull Stat Membru; f’dawn il-pożizzjonijiet, il-vjaġġ ibbażat fuq ħin, il-vjaġġ ibbażat fuq distanza u l-indikatur ta’ supplimenti, jekk dawn ikunu jesistu, iridu ikunu mixewla; (b) f’pożizzjoni ta’ 'IMWAQQAF' li turi l-ammont finali li jrid jitħallas esklussivament minn kull suppliment. F’din il-pożizzjoni, il-vjaġġ ibbażat fuq ħin irid jintefa u l-vjaġġ ibbażat fuq distanza jrid jinxtegħel bit-tariffa awtorizzata mir-regolamenti relevanti f’kull Stat Membru. 3.2.4. Operazzjoni ta’ l-istrument ta’ kontroll Operazzjoni ta’ l-istrument ta’ kontroll hija soġġetta għar-restrizzjonijiet li ġejjin: (a) b’bidu minn pożizzjoni ta’ operazzjoni b’kull tariffa, irid ikun impossibbli li l-meter tat-taxi jiddawwar lura għall-pożizzjoni 'GĦALL-KIRI' mingħajr ma jgħaddi mill-pożizzjoni 'IMWAQQAF'. Madanakollu, it-transizzjoni minn tariffa waħda għal oħra irid ikun xorta waħda possibbli. (b) b’bidu mill-pożizzjoni 'IMWAQQAF', irid ikun impossibbli li l-meter tat-taxi jiddawwar lura għall-pożizzjoni ta’ operazzjoni mingħajr ma jgħaddi mill-pożizzjoni 'GĦALL-KIRI'. (ċ) Il-meter tat-taxi irid ikun disinjat b’tali mod li tibdil minn tariffa waħda għal oħra billi wieħed jgħaddi mill-pożizzjoni 'GĦALL-KIRI' ikun possibbli biss jekk il-kondizzjonijiet speċifikati għal din il-pożizzjoni fuq l-istrument ta’ kontroll (3.2.2) huma osservati bis-sħiħ waqt li jgħaddi minn din il-pożizzjoni. (d) Irid ikun impossibbli li wieħed jopera l-istrument ta’ kontroll b’tali mod li l-meter tat-taxi jkun fuq pożizzjonijiet oħrajn apparti minn dawk speċifikati hawn fuq. 3.2.5. Disposizzjonijiet speċjali Indipendentement mir-rekwiżiti stipulati hawn fuq, is-suċċessjoni ta’ tariffi differenti tista’ wkoll tiġi effettwata awtomatikament bħala funzjoni ta’distanza partikolari vjaġġata jew waqt ħin meta l-vettura kienet okkupata, kif speċifikat mir-regolamenti tat-tariffi f’kull Stat Membru. 3.3. Strument indikattiv 3.3.1. Il-kwadrant tal-meter tat-taxi jrid ikun mibni b’tali mod li l-indikazzjonijiet ta’ interess għall-passiġġier ikunu jistgħu jinqraw faċilment kemm bin-nhar kif ukoll bil-lejl. 3.3.2. In-nol li jrid jitħallas, esklużi supplimenti possibbli, irid ikun evidenti billi wieħed sempliċiment jaqra indikazzjoni b’figuri allinjati ta’ għoli minimu ta’ 10 mm. Meta l-istrument jinxtegħel mill-pożizzjoni 'GĦALL-KIRI' b’operazzjoni ta’ l-istrument ta’ kontroll, irid jintwera ammont fiss li jaqbel mal-ħlas inizjali fuq l-istrument ta’ indikazzjoni. Minn hemm ’il quddiem, l-indikazzjoni tan-nol trid tinbidel b’mod diskontinwu b’żidiet suċċessivi ta’ valur monetarju kostanti. 3.3.3. Il-meter tat-taxi jrid ikollu strument li jindika konstantament il-pożizzjoni ta’ operazzjoni magħżula fuq il-kwadrant b’mod konformi mar-rekwiżiti nazzjonali. 3.3.4. Il-meter tat-taxi jrid ikun diżinjat b’tali mod sabiex strument ta’ kontroll ripetitur ikun jista’ jindika fuq il-parti ta’ barra tal-vettura l-pożizzjoni ta’ operazzjoni jew it-tariffa li tkun qiegħda tintuża. L-istrument ripetitur ma jista’ f'ebda każ jiddisturba l-ħidma korretta ta’ l-istrument jew jippermetti li jiġi akkwistat aċċess għall-mekkanismu jew għal dik il-parti li tmexxi l-meter tat-taxi. 3.3.5. Jekk l-indikazzjonijiet obbligatorji ma jkunux preżentati fil-forma ta’ figuri jew ittri luminużi, il-meter tat-taxi jrid ikollu inkorporat ġewwa fih strument li jillumina dawn l-indikazzjonijiet li ma jgħammixx imma li huwa qawwi biżżejjed sabiex ikun jista’ jinqara sew. Irid ikun possibbli li s-sors ta’ dawl ta’ dan l-istrument ikun jista’ jinbidel mingħajr ma jinfetħu l-partijiet issiġillati ta’ l-istrument. 3.3.6. Irid ikun possibbli li jiżdied mal-meter tat-taxi totalizzanti speċifikati jew awtorizzati minn regolamenti nazzjonali, bħal rikorders li jindikaw: (a) id-distanza totali vjaġġata mill-vettura; (b) id-distanza totali vjaġġata meta mikrija; (ċ) in-numru totali ta’ 'kirjiet'; (d) in-numru ta’ unitajiet reġistrati ta’ nollijiet inkrimentali. Dawn ir-rikorders iridu jaqdu b’mod korrett il-funzjoni li għalihom huma intenzjonati. Iridu juru l-informazzjoni permezz ta’ figuri allinjati ta’ għoli minimu apparenti ta’ 4 mm. 3.3.7. Irid ikun possibbli li jiżdied mal-meter tat-taxi indikatur supplimentari li jikkonforma mar-regolamenti nazzjonali, li huwa indipendenti mill-indikatur tal-nol, u li awtomatikament imur lura għal żero fil-pożizzjoni 'GĦALL-KIRI'. Dawn is-supplimenti jridu jiġu indikati permezz ta’ figuri allinjati ta’ għoli minimu apparenti ta’ 8 mm u ma jistgħux ikunu iktar għoljin mill-figuri li juru n-nol. 3.4. Strumenti opzjonali supplimentari Meter tat-taxi jista’ jiġi armat ukoll bi strumenti supplimentari bħal: (a) strumenti li jirrekordjaw li huma ta’ interess għas-sid tal-vettura; (b) strumenti li jistampaw fuq kartun jew fuq tejp li jindikaw in-nollijiet li jridu jitħallsu. Il-preżenza ta’ dawn l-istrumenti u l-operazzjoni tagħhom ma tistax taffetwa l-operazzjoni korretta tal-meter tat-taxi nnifsu. 3.5. Kostruzzjoni 3.5.1. Il-meters tat-taxi jridu jkunu ta’ binja b’saħħitha u soda. Il-komponenti essenzjali tagħhom iridu jkunu magħmula minn materjali li jiggarantixxu saħħa u stabbilità adegwata. 3.5.2. Il-mod kif jitwaħħal il-meter tat-taxi u kull strument ta’ adattament li ma jkunx inkorporat mal-mod ta’ kif ikun imwaħħal il-meter tat-taxi, kif ukoll il-kmiem tal-membri tat-trasmissjoni, irid isir b’tali mod li l-komponenti essenzjali tal-mekkanismu ma jkunx jista’ jintlaħaq minn barra u jkun protett kontra trab u umdità. Aċċess għall-komponenti li jippermettu li jsiru aġġustamenti mingħajr ma ssir ħsara lis-siġilli ta’ garanzija għandu jkun impossibbli (Sezzjoni 6.). 4. MARKI 4.1. Marki u identifikazzjoni ġenerali Kull meter tat-taxi jrid ikun juri fuq il-kwadrant jew fuq folja ssiġillata l-marki li ġejjin, b’mod li jkunu jidhru faċilment taħt kondizzjonijiet normali ta’ installazzjoni: (a) l-isem, l-indirizz jew il-marka tal-manifattur; (b) indikazzjoni tat-tip ta’ strument, in-numru tiegħu u s-sena ta’ manifattura; (ċ) is-sinjal ta’ approvazzjoni tad-disinn mill-KEE; (d) il-kostant 'k'; (mogħti b’reqqa relattiva ta’ mhux inqas minn 0.2%). Kull meter tat-taxi jrid ikollu spazji għal dawn li ġejjin: (a) informazzjoni addizzjonali, jekk dan ikun xieraq, relatata ma’ l-istrument jew mal-vettura b’mod konformi mar-rekwiżiti tar-regolamenti nazzjonali; (b) apparti mill-marka tal-KEE ta' verifikazzjoni inizjali u parzjali, il-marki l-oħrajn meħtieġa taħt regolamenti nazzjonali. 4.2. Marki speċjali 4.2.1. It-tifsira tal-valuri indikati trid tintwera b’mod ċar, li jinqara u li ma jkunx ambigwu, ħdejn it-twieqi ta’ l-istrumenti indikattivi kollha. 4.2.2. L-isem jew is-simbolu ta’ l-unità monetarja trid tintwera ħdejn l-indikazzjoni tan-nol għall-vjaġġ u l-indikazzjoni tas-supplimenti li jridu jitħallsu. 5. MARĠNI TA’ ŻBALJI PERMISSIBBLI Għall-ispezzjoni tal-bank ta’ testijiet ta’ meter tax-xorta ħin-distanza li huwa lest għall-installazzjoni u li ġie armat bl-aċċessorji tiegħu, il-valur reali (konvenzjonali) tal-kwantitajiet imkejla għandu jkun dak li jirriżulta mill-valur 'k' li jidher fuq l-istrument u t-tariffa(i) fir-rigward ta’ liema ġie ssettjat l-istrument. Il-valur rejali ta’ dawn il-kwantitajiet irid ikun bejn l-għola indikazzjoni permessa u dik l-iktar baxxa. 5.1. Meta l-vjaġġ ikun bbażat fuq id-distanza, il-marġni ta’ żbalji permissibbli għal distanza partikolari vjaġġata ma tistax taqbeż: (a) għad-distanza inizjali (3.1.3): 2% tal-valur rejali; madanakollu, għal distanzi inizjali ta’ inqas minn 1000 metru, marġni ta’ 20 metru hija aċċettabli; (b) għal distanzi sussegwenti: 2% tal-valur rejali. 5.2. Meta l-vjaġġ ikun bbażat fuq il-ħin, il-marġni ta’ żbalji permissibbli għal ħin partikolari ma tistax taqbeż: (a) għall-ħin inizjali (3.1.3): 3% tal-valur rejali; madanakollu, għal ħinijiet inizjali ta’ inqas minn 10 minuti, marġni ta’ 18-il sekonda hija aċċettabbi; (b) għal ħinijiet sussegwenti: 3% tal-valur rejali. 5.3. Regolamenti nazzjonali għadhom jispeċifikaw jekk is-sistema kollha ta’ kejl (meter tat-taxi + vettura) tridx tkun aġġustata b’tali mod li l-limiti tal-marġni ta’ żbalji permissibbli jkunu simetriċi jew asimettriċi f’relazzjoni ma’ l-iżball żero; għal vjaġġ ibbażat fuq distanza dan huwa l-iżball relatat mad-distanza attwali vjaġġata mill-vettura. 6. SIĠILLAR 6.1. Il-komponenti tal-meter tat-taxi li ġejjin iridu jinbnew b’tali mod li jkun possibbli li jiġu siġillati b’marka ta’ siġill: (a) il-kaxxa fejn huwa magħluq il-mekkaniżmu intern tal-meter tat-taxi; (b) il-kaxxa ta’ l-istrument ta’ adattament; (ċ) il-kisi protettiv ta’ l-istrumenti mekkaniċi jew elettriċi li jikkonnettjaw il-punt ta’ dħul fuq il-meter tat-taxi mal-komponent relattiv li jinsab fuq il-vettura sabiex din tiġi konnessa ma’ l-istrument, inklużi l-partijiet li jinqalgħu ta’ l-istrument ta’ addattament; (d) meta l-mekkaniżmi taż-żamma tal-ħin ikunu mħaddmin elettrikament u l-istrument ta’ kontroll tal-meter tat-taxi jkun mħaddem elettrikament: il-konnessjonijiet ta’ kejbils elettriċi; (e) kull plakka għall-marki obbligatorji jew għall-marki ta’ verifikazzjoni; (f) il-konnessjonijiet tal-kejbil elettriku ta’ l-istrument ripetitur, jekk ikun imwaħħal, imsemmi fi 3.3.4. 6.2. Kull siġill ta’ din ix-xorta irid ikun mwaħħal b’mod li l-aċċess kollu għall-komponenti u konnessjonijiet protetti ikun impossibbli mingħajr ma tiġi ddanneġġata l-marka tas-siġill. 6.3. Iċ-ċertifikat ta’ l-approvazzjoni tad-disinn tal-KEE jrid jispeċifika fejn għandhom jitpoġġew is-siġilli u, kull meta dan ikun meħtieġ, ix-xorta u l-forma ta’ l-istrumenti ta’ l-issiġillar. 7. VERIFIKAZZJONI INIZJALI TAL-KEE 7.1. Jekk tkun meħtieġa verifikazzjoni kompleta tal-KEE, il-verifikazzjoni inizjali ta’ meter tat-taxi għandha titwettaq f’diversi stadji. 7.2. L-ewwel stadju: il-meter tat-taxi għandu jirċievi l-marka ta’ verifikazzjoni tal-KEE parzjali u inizjali meta: (a) id-disinn tiegħu jkun irċieva approvazzjoni tad-disinn mill-KEE; (b) l-istrument ikun jikkonforma mad-disinn approvat u jkun fih il-marki meħtieġa minn 4.1; (ċ) il-marġni ta’ dawn l-iżbalji jikkonformaw mal-ħtiġijiet ta’ 5.1 u 5.2. 7.3. Stadji sussegwenti: dawn għandhom ikunu r-responsabbiltà ta’ l-awtoritajiet fil-pajjiż fejn għandu jintuża il-meter tat-taxi. Dawn jinkludu: - qabel l-installazzjoni fil-vettura: (a) kontroll ta’ l-aġġustament ta’ l-istrument b’mod konformi ma’ 5.3; (b) kontroll ta’ l-aġġustament tat-tariffa b’mod konformi mar-regolamenti nazzjonali. - wara l-installazzjoni fil-vettura: kontroll tas-sistema ta’ kejl mibnija b’dan il-mod. [1] ĠU Nru L 243, 29.10.1971, p. 29. [2] ĠU Nru L 262, 27.9.1976, p. 204. --------------------------------------------------